鄭亨仲作亭西山顔曰可友以書求詩爲賦一首
作者：潘良貴
朝代：宋

paragraphs: 君不見子猷嗜好與俗殊，種竹不可一日無。
又不見太白清狂世絕倫，舉杯邀月獨相親。
風流二子去已遠，塵埃那復聞高人。
鄭侯未遇身更閒，躬耕自樂巖谷間。
開亭容膝日寄傲，坐對嶕嶢崪嵂之西山。
西山蒼翠如堆玉，松奏笙竽雲作屋。
澄鮮爽氣日夕佳，不學時情易翻覆。
田文唾面嗔小兒，翟公署門良可嗤。
悠悠權利悲一時，樂哉此友誰能知。
鄭侯與我論心久，年少相従今白首。
對山勿著絕交書，要須著我成三友。